বিশ্বকাপ ফুটবল ফাইনালের দিন কয়েকটি অবাঞ্ছিত ঘটনা দর্শকদের নজর এড়ায়নি। এক, নিরাপত্তার ফাঁক গলে ম্যাচ চলাকালীন মাঠে দর্শক ঢুকে পড়া। দুই, পুরস্কার বিতরণী মঞ্চে কোনও আচ্ছাদনের ব্যবস্থা না রাখা (অথচ আবহাওয়ার পূর্বাভাস বিবেচনা করে তা রাখা উচিত ছিল)। তিন, পুরস্কার বিতরণী অনুষ্ঠান শুরু করায় দেরি। চার, রাশিয়ার রাষ্ট্রপ্রধান ছাড়াও মঞ্চে ফ্রান্স এবং ক্রোয়েশিয়ার রাষ্ট্রপ্রধান উপস্থিত ছিলেন। অথচ বৃষ্টির সময় অতিথি রাষ্ট্রপ্রধানদের মাথায় ছাতা ধরার জন্য তেমন কাউকে দেখা যায়নি। তা সত্ত্বেও রাষ্ট্রপ্রধানেরা যে ভাবে খেলোয়াড়দের অভিনন্দন জানিয়েছেন, মনে রাখার মতো। এ প্রসঙ্গে ক্রোয়েশিয়ার রাষ্ট্রপ্রধানের কথা উল্লেখ না করলেই নয়। স্বদেশের জার্সি পরে, অবিশ্রান্ত বৃষ্টিতে ভিজতে ভিজতে হাসিমুখে প্রত্যেক খেলোয়াড়কে উষ্ণ অভিনন্দন জানালেন। দেশ হারলেও, তাঁর খেলোয়াড়সুলভ আচরণ আমাদের মুগ্ধ করেছে।